天馬歌
作者：宋無
朝代：宋

paragraphs: 天馬天上龍，駒生天漢間。
兩目夾明月，蹄削崑崙山。
元氣飲沆瀣，躍步超人寰。
天上玉帝老不騎，饑食虎豹曉出關。
滅沒流彗姿，歘忽紫電顔。
黄道三十六萬里，日馳週天去復還。
時乎降精渥洼中，龍性變化終難攀。
天馬來，瑞何朝。
化爲龍，應童謠。
騶虞仁獸耻在坰，龍亦絕跡歸赤霄。
風沙豈無大宛種，雖有八極安能超。
天馬來，雲霧開。
天廄騕褭鳴龍媒，龍媒不鳴鳴駑駘。